Koos Kombuis: Daar is twee Suid Afrikas
South Africa can sometimes seem like two different countries: the everyday one, where people do everyday things, and the other one that's just full of crime, poverty and corruption, writes Koos Kombuis
Vir mense wat uit die buiteland na Suid-Afrika kyk, lyk dit seker soms asof jou lewe hier nie veilig is nie; asof jy enige oomblik aangerand kan word op straat, vermoor of geskiet kan word, of die slagoffer van xenofobie kan wees.
Die alledaagse werklikheid is veel minder opwindend. Daar is nog net drie keer by my erf ingebreek; een keer is ‘n paar klere van die wasgoeddraad gesteel, ‘n ander keer is iemand weg met my kind se driewiel, en die derde keer het die diewe weggehol toe die alarm-company opdaag.
Wat geweld betref: ja, ek is al twee keer aangerand en beroof. Een keer in Spanje, en een keer in Nederland. En ek is een keer in Namibië onregmatig in polisieselle toegesluit.
O, mens hoor van baie dinge. Die media is deurtrek met gerugte van haat en rassisme. Nou hoekom ervaar ek swartmense op straat byna deurgaans as vriendelik, en hulpvaardig?
Is daar twee Suid-Afrika’s, die een waarvan ons hoor en die een wat ons daagliks ervaar?
Dat hier grootskaalse armoede is, daaraan lei geen twyfel nie. Die skwatterskampe in Kaapstad en die inner city decay van Joeys is daar vir almal om te sien, niemand probeer dit wegsteek nie. In elke stad of dorp word jy oorval deur bedelaars en ouens wat werk soek.
Maar dis nie asof die hele fokken land besig is om uitmekaar te val nie. Die meeste verkeersligte werk. Daar is kos op die winkelrakke. Ouens soos Gerrie Pretorius word toegelaat om konserte te hou sonder dat iemand hulle doodskiet (ek vind dit verstommend).
Nou wat van al die politieke ongerymdhede? Mens kan skaars ‘n koerant oopmaak of jy lees hoe die fat cats mekaar besteel, belieg en bedrieg. Op enige gegewe oomblik is daar dosyne hofsake en korrupsie-ondersoeke aan die gang!
Maar aan die ander kant: dis mos juis ‘n goeie ding, die feit dat die hofsake plaasvind, die feit dat die korrupsie ontmasker word! Die dag wanneer ek regtig begin worry sal die dag wees wanneer mens niks meer daarvan hoor nie. Soos in die Ou Suid-Afrika voor Muldergate.
Nee, kyk, dit is cool dat Suid-Afrikaners kla en protesteer en kritiseer, dis ons demokratiese reg en ons plig as landsburgers, sure, maar ek wonder soms of ons nie die hoender se hol ‘n bietjie te veel ruk nie.
Vir jare lank was almal moerig omdat die ANC onder Mbeki gemaak het asof misdaad nie bestaan nie. Nou, eindelik, maak die ANC erns van sy stryd teen misdaad, en waaroor kla die mense? Oor die cops wat trigger-happy word. Fair enough. Onthou net: al hoe meer cops word koelbloedig vermoor! Kan mens die polisiemanne regtig blameer as hulle senuwees gedaan is en hulle soms verskriklike foute maak, die soort foute wat polisiemanne ook al in Londen gemaak het?
Ek wil nie nou voorgee dat alles in ons land hunky-dory is en dat ons ‘n staat van volmaakte utopie bereik het en dat blowjobs gratis beskikbaar is saam met elke drumstick by Nando’s nie. Al wat ek wil sê is dit: dinge is rêrig nie heeltemal so horrible soos wat dit op Sky News lyk nie.
Ek bly nog steeds liewer hier as in Afganistan, dankie.